विश्लेषकों ने कहा, आय में बढ़त की रफ्तार के लिहाज से यह साल दशक का सबसे खराब साल रहा और इस दौरान खास तौर से गहन पूंजी वाली, निवेश व विदेशी व्यापार से जुड़े क्षेत्रों को चुनौतियों का सामना करना पड़ा। एमके ग्लोबल फाइनैंशियल सर्विसेज के शोध प्रमुख धनंजय सिन्हा ने कहा, कंपनियोंं की आय कभी भी साल 2008 के लीमन संकट के स्तर से पूरी तरह सुधर नहीं पाई। हाल के वर्षों में नोटबंदी व जीएसटी के क्रियान्वयन से पैदा हुए आर्थिक गतिरोध से यह और बढ़ा। इक्विनॉमिक्स रिसर्च ऐंड एडवाइजरी सर्विसेज के संस्थापक व प्रबंध निदेशक जी चोकालिंगम ने कहा, रिलायंस जियो की तरफ से शुरू हुए टैरिफ वॉर ने ज्यादातर दूरसंचार कंपनियां वित्तीय रूप से अव्यावहारिक बना दिया। ज्यादातर पुरानी कंपनियां अब नुकसान दर्ज कर रही हैं। चार सूचीबद्ध दूरसंचार कंपनियों रिलायंस कम्युनिकेशंस, टाटा टेली महाराष्ट्र, आइडिया सेल्युलर और एमटीएनएल ने शुद्ध स्तर पर 400 अरब रुपये से ज्यादा गंवाए।